Vandag begin Lydenstyd! Ek nooi jou uit - soos vorige jare - om die Vastyd ("Lent") saam met ons te vier, deur van enkele items afstand te doen vir 40 dae. Miljoene Christene regoor die wêreld neem daaraan deel. Vir meer besonderhede:kliek hier
Alle ware gelowiges behoort aan die liggaam van Christus, sy KERK. Hy weet wie hulle is – ons hoef nie self te veel daaroor te besluit nie! Die kerk bied aan ons die voordele van geestelike gemeenskap, gesonde lering en goeie leierskap. Die kerk bied ook versorging. Onthou die kerk is soos ‘n familie en familie sorg vir mekaar! Die Skrif sê dikwels – soos hier – dat ons ‘n plig het om vir mekaar te sorg. As een lid van die liggaam ly, ly die hele liggaam! Ons moet dus noodwendig ‘n bydrae maak tot die versorging van die wat dit werklik nodig het. Ons doen dit so verantwoordelik as moontlik, maar sorg moet ons sorg! Bring dus maar die offer, doen maar die moeite. Doen dit vir Jesus! Wie weet, op ‘n dag is jy dalk in die nood – dan sal daar weer ‘n broer of suster wees wat ‘n hand na jóú toe uitsteek! As ons ons egter van die liggaam afskei, ly ons op ons eie. Dis bitter!